Takavuosina kaavailtu kilometripohjainen tienkäyttömaksu olisi kerätty satelliittipohjaisella järjestelmällä. Sitä moitittiin kalliiksi, ja lopulta hanke taisi kaatua siihen, että autoilijat eivät pitäneet ajatuksesta, että heidän liikkeitään olisi pystytty järjestelmällä seuraamaan tarkastikin.

Ilmeisesti tästä viisastuneena on kehitelty järjestelmää, joka olisi paitsi edullinen ja tietoturvallinen, myös muuta kuin autoilijan kyyläysjärjestelmä. Ylen tietojen mukaan asiakasmaksun keräämisessä on ollut esillä ainakin kolme eri vaihtoehtoa.

1. Liikenteen palvelupaketti

Liikenneoperaattori liisaa esimerkiksi 10 000 autoa autoliikkeeltä.

Operaattori ostaa suunnitteilla olevalta valtion liikenneverkkoyhtiöltä kuhunkin autoon esimerkiksi 30 000 ajokilometriä, tietyn määrän bussiliikennettä, ja vaikka junaliikennettä.

Liikennepaketti kokonaisuutena myydään kuluttajalle esim. 80 euron kiinteään kuukausihintaan.

2. Autokohtainen tiedonkeruu

Asennetaan auton OBD-porttiin eli tiedonsiirtoväylään laite, jossa on sim-kortti, eli "auton liittymäkortti".

Joissakin uusissa automalleissa sirukortti löytyy jo navigaattorista.

Tiedot mm. ajokiilometreistä kootaan tiivistelmäksi, ja lähetetään operaattorille maksutietoja varten.

Tiedon keräys ei ole reaaliaikaista, eikä kukaan pääse näkemään tietoja kuin vasta mahdollisessa laskutuksen riitatilanteessa.

Kerätään vain laskutuksen kannalta olennaiset tiedot.

3. Prepaid

OBD-portiin kytketään laite, johon voi laittaa sirukortin tai auton muuhun sirupaikkaan hankitaan prepaid-tyyppinen siru tai muu tunniste, jossa on etukäteen ostetut ajokilometrit.

Olipa asiakasmaksun keräämistapa mikä tahansa, asiakasmaksun ideana on, että autoilijan kokonaiskustannukset eivät nykyisestä ainakaan nousisi.

Myös väärinkäytön mahdollisuus pyritään ottamaan huomioon. Eri valmistajat kehittävät ratkaisuja, joilla se voitaisiin tehokkaimmin estää. Yksi vaihtoehto voisi olla eräänlainen OBD-portin sinetti. Isompi OBD-porttiin liittyvän ratkaisun ongelma lienee se, että porttia ei vanhemmissa autoissa ole.

Ylen tietojen mukaan järjestelmiä, joita voitaisiin hyödyntää asiakasmaksun keräämisessä on kehitteillä, tulossa myyntiin tai jo myynnissä ainakin parilla suurella elektroniikkavalmistajilla. Myös parin kotimaisen puhelinoperaattorin nimet ovat olleet suunnitelmissa esillä. Uusimmissa premium-autoissa mobiiliteknologiaa hyödynnetään jo nyt monella tavalla.

Tällä hetkellä hankkeen vaihtoehdot ovat vielä erittäin spekulatiivisia. Ennen kuin suunnitelmat voivat edetä on selvitettävä mm. mikä olisi valtion uuden liikenneverkkoyhtiön taseen arvo, ja kassavirta sekä se, miten yhtiö voisi toimia halutulla tavalla markkinaehtoisesti.

Liikenneministeri Anne Berner (kesk.) kertoi maanantaina tiedotustilaisuudessa, että asiakasmaksulla voitaisiin korvata autoilusta kerättäviä veroja jopa kahdella miljardilla.

Asialle on luonnollisesti saatava myös riittävän laaja poliittinen hyväksyntä.